SKRIFTLIG FORESPØRGSEL E-2680/02

af Erik Meijer (GUE/NGL) til Kommissionen

(24. september 2002)

Om: Afslutning på det grænseoverskridende samarbejde inden for offentlig bustransport mellem Nederlandene og Belgien i Euregio Scheldemond

1. Har Kommissionen kendskab til, at man i Euregio Scheldemond, i det nederlandsk-belgiske grænseområde mellem Nordsøen og floden Schelde, i begyndelsen af 1990'erne erstattede de to separate regionaltrafiksystemer med et integreret system, hvorved dobbeltforbindelser blev ophævet, men at der på de resterende grænseoverskridende linjer både gjaldt en nederlandsk og flamsk takstordning, hvor afgangstiderne blev offentliggjort i begge køreplaner, og hvor den lange linje 19, som forbinder de nederlandske byer Hulst og Breda tværs over belgisk område, fik to stoppesteder i byen Antwerpen?

2. Har Kommissionen kendskab til, at det grænseoverskridende samarbejde med det flamske transportselskab De Lijn indstilles fra den 1. september 2002 som følge af det nederlandske transportselskab Connexxions bestræbelser på at opnå bedre dækning af udgifterne, og at de flamske abonnementskort og de hertil hørende ordninger for gratis befordring af unge og ældre ikke mere gælder for de grænseoverskridende Connexxion-linjer?

3. Har Kommissionen endvidere kendskab til, at passagerer på den belgiske side vil undgå at benytte de nederlandske busser, og også at linje 19's stoppested på Rooseveltplaats i Antwerpens indre by om kort tid vil blive nedlagt, således at denne linje ikke mere eksisterer som en hurtigrute mellem den belgiske landsby De Klinge og Antwerpen, hvorved rejsetiden for nogle passagerer i Flandern vil blive forlænget med en time?

4. Mener den, at denne udvikling, hvor de grænseoverskridende ordninger, som i årevis har fungeret godt, bringes til ophør, er i overensstemmelse med den politik, der føres i EU for at afhjælpe de ulemper, som grænseområderne konfronteres med?

5. Hvorledes kan den sikre, at der fortsat indgås en aftale mellem de to medlemsstater om bevarelse af et integreret linjenet, tilgængelighed og takstordninger for denne grænseoverskridende offentlige transportservice? Hvilken rolle kan EU's subventionsprogram Interreg om nødvendigt spille, således at de finansielle hindringer for opnåelse af en varig løsning fjernes?

Svar afgivet på Kommissionens vegne af Loyola de Palacio

(7. november 2002)

1. - 3. Kommissionen er bekendt med den grænseoverskridende trafik mellem Belgien og Nederlandene, som det ærede medlem henviser til. Sådanne detaljerede spørgsmål som planlægning af offentlig transport hører ikke ind under Fællesskabets kompetenceområder, og ansvaret herfor påhviler alene de kompetente myndigheder i de enkelte medlemsstater.

4. og 5. Dog har Fællesskabet en vis rolle at kunne spille i forbindelse med etablering af ordentlige rammer for offentlig transport, herunder integrering af den grænseoverskridende trafik. I henhold til Rådets forordning (EØF) nr. 1191/69/EØF af 26. juni 1969 om medlemsstaternes fremgangsmåde med hensyn til de med begrebet offentlig tjeneste forbundne forpligtelser inden for sektoren for transporter med jernbane, ad landevej samt ad sejlbare vandveje(1) er medlemsstaterne forpligtet til at underrette Kommissionen og hinanden indbyrdes, før de bringer grænseoverskridende serviceydelser, som er omfattet af forpligtelser med hensyn til offentlig tjeneste, til ophør.

Kommissionen har fremsat forslag til forordning om offentlige serviceydelser inden for den offentlige transport(2), i henhold til hvilket de kompetente myndigheder vil være forpligtet til at tage hensyn til integreringen i forbindelse med planlægningsarbejdet. Det vil også blive krævet af myndighederne, at de tager stilling til forslag om integration tværs over de nationale landegrænser, før de afviser disse, og underretter Kommissionen herom, hvis det sker.

Det europæiske forskningsprojekt ved navn Conpass, der samfinansieres af Kommissionen, er centreret omkring den grænseoverskridende lokale og regionale passagertransport i bymæssige områder. Særlig vægt er der her lagt på offentlige transportforbindelser.

Kommissionen iværksætter nu en undersøgelse vedrørende integrationen inden for den offentlige transportsektor og skal efter planerne forelægge rapporten herom før udgangen af 2003. Den skal omfatte den grænseoverskridende transport. Det undersøges heri, om der er behov for en yderligere aktion fra Fællesskabets side.

Kommissionen oplyste i sin meddelelse om den anden jernbanepakke(3), at den ville fremsætte forslag til forordning om jernbanepassagerers rettigheder. Den vil omfatte spørgsmålet om, hvordan de internationale passagerer opnår informationer og billetter.

Fællesskabsinitiativet ved navn Interreg III under strukturfondene, herunder især dets strand A programmes om grænseoverskridende samarbejde, dækker udviklingen i de grænseoverskridende økonomiske og sociale centre ved hjælp af fælles strategier for bæredygtig egnsudvikling. Blandt de højest prioriterede emner kan herunder nævnes fremme af grænseoverskridende byudvikling og forbedring af transportsektoren gennem fjernelse af hindringer for den offentlige transport, især mellem byer, som ligger tæt op ad landegrænserne (punkt 6 i bilag II til Interreg III-retningslinjerne(4)).

For så vidt angår strukturfondene, dækker Interreg III A-programmet med betegnelsen Grensregio Vlaanderen-Nederland til fordel for grænseoverskridende samarbejde mellem Flandern og Nederlandene en bestemt foranstaltning på området fysisk perspektivplanlægning og grænseoverskridende mobilitet (ruimtelijke ordening en grensoverschrijdende mobiliteit). En mulig aktion kan eventuelt sigte mod udvikling af et samlet logistisk koncept for den samlede Grensregio Vlaanderen-Nederland, mod fremme af en fælles grænseoverskridende transportforvaltning, samt virkeliggørelse af et bedre grænseoverskridende offentligt transportudbud (verbeteren van het grensoverschrijdend aanbod van openbaar vervoer), herunder bl.a. harmonisering af rejsehjemler og systemer til billetudstedelse (afstemmen van openbaarvervoersbewijs / tickets). I henhold til de generelle strukturfondsforvaltningsbestemmelser er det op til lokale og regionale partnere at udarbejde projektansøgninger, som siden vurderes af det fælles tekniske sekretariat (Joint Technical Secretariat) i Turnhout for så at godkendes af programmets styrelsesudvalg (Steering Committee).

(1) EFT L 156 af 28.6.1969.

(2) EFT C 151 E af 25.6.2002.

(3) KOM(2002) 18 endelig udg.

(4) Meddelelse fra Kommissionen til medlemsstaterne af 28. april 2000 (EFT C 143 af 23.5.2000).